**Dejvice** on kaupunkialue Tšekissä Prahan kuudennessa kaupunginosassa. Se sijaitsee Prahan linnan pohjoispuolella lähellä kaupungin pohjoisrajaa. Vuonna 2021 Dejvicessä asui 23 401 ihmistä.

Etymologia
----------

Dejvicen nimen alkuperästä on kaksi teoriaa. Ensimmäinen ja useammin kerrottu viittaa alueella harjoitettuun tervanpolttoon. Tällöin Dejvice olisi aikojen saatossa juonnettu Dehnicestä. Toinen tarina taas väittää Dejvicen muinaisten asukkaiden olleen tavallista pahantahtoisempia naapureitaan sekä alueen kauttakulkijoita kohtaan. Tästä syystä heitä olisi kutsuttu nimellä dehna, joka tarkoittaa eräänlaista pahaa henkeä tai demonia.

Historia
--------

Ensimmäinen maininta Dejvicestä on vuodelta 1088, jolloin se kuului Vyšehradin tuomiokapitulin omistuksiin. Seuraavina vuosisatoina sen maat vaihtoivat omistajaa maallisten ja kirkollisten toimijoiden välillä.

1800-luvulla alue teollistui ja kasvoi yhdessä muun Prahan kanssa. Vuonna 1877 Dejvicessä toimi kolme tiilitehdasta ja joitain teitä valaistiin kerosiinilla. Myös alueen asukasluku kehittyi voimakkaasti. Kun vuonna 1850 Dejvicessä asui 1 168 asukasta, vuonna 1910 määrä oli kohonnut jo 6 500 ihmiseen. Kehitys keskittyi erityisesti rautatieasemaa ympäröineelle Bruskan alueelle, jossa asui vajaa puolet koko Dejvicen väestöstä. Ensimmäinen maailmansota ja Tšekkoslovakian itsenäistyminen keskeytti Dejvicen kehityksen hetkellisesti.

Hallinnollisesti itsenäinen Dejvice koetettiin liittää Prahaan jo 1800-luvulla, mutta tämä toteutui lopulta vasta vuonna 1922. Dejvice kehittyikin 1920-luvulla voimakkaasti. Alueella aloitettiin useita suuria rakennusurakoita Antonín Engelin suunnitteleman ruutukaavan mukaan. Muun muassa Vítězné náměstí (*Voiton aukio*) rakennettiin kaupunginosan keskukseksi ja Luoteis-Prahaan pohjoisesta ja lännestä tulevan liikenteen solmukohdaksi.

Dejvice yhdistettiin Prahan keskustaan rautateitse vuonna 1868. Raitiovaunuyhteys valmistui vuonna 1908.

Toinen maailmansota ei merkittävästi vahingoittanut Dejvicen rakennuksia. Alueen sotaa edeltänyt rakennuskanta pysyi pitkälti samana myös kommunistiaikana, vaikka joitain brutalistisia rakennuksia nousi ympäri aluetta. Näkyvin esimerkki tästä oli nyt jo purettu Hotel Praha, joka toimi vierailevien diplomaattivieraiden majapaikkana.

Liikenne
--------

Vítězné náměstín liikenneympyrä. Taustalla Tšekin armeijan esikuntarakennus.
### Metro

Prahan metrolinja A kulkee Dejvicen läpi. Dejvicen asema sijaitsee Vítězné náměstílla ja Hradčanská Dejvicen ja Hradčanyn rajalla.

### Raitioliikenne

Prahan raitiolinjat 8 ja 18 kulkevat pohjoisesta Podbabalta ja linjat 20 ja 26 lännestä Dědinalta kohti kaupungin keskustaa.

### Rautatiet

Praha-Dejvicen rautatieasema sijaitsee lähellä Hradčanskán metroasemaa. Rautatie kulkee Prahan Masarykin rautatieasemalta Kladnon kautta kohti länsi-tšekkiläistä Rakovníkin kaupunkia.

### Bussit

Moniin Prahaa ympäröiviin kyliin kulkee bussiyhteys Vítězné náměstín laidalla sijaitsevalta Dejvickán bussipysäkiltä.

Nähtävyydet
-----------

### Puistot

1920-luvulla suunnitellussa Dejvicen keskustassa on monia pieniä ja keskikokoisia puistoja. Myös Divoká Šárkan luonnonsuojelualue, sekä Stromovkan suuri kaupunkipuisto sijaitsevat kävelymatkan päässä Dejvicestä.

### Teatterit

Spejblan ja Hurvínkan patsaat heidän nimikkoteatterinsa edustalla.
Dejvicessä sijaitsee kolme teatteria. Divadlo Semafor sekä Tšekkoslovakian ensimmäinen vakituinen nukketeatteri Divadlo Spejbla a Hurvínka ovat Dejvická-tien varrella. Useita palkintoja voittanut Dejvické divadlo sijaitsee lähellä Prahan teknillistä yliopistoa.

Koulutus
--------

Prahan kemian ja teknologian yliopisto (*Vysoká škola chemicko-technologická v Praze*) sijaitsee Dejvicessä.

Urheilu
-------

Jalkapallojoukkue Dukla Prahan kotistadion sijaitsee Hanspaulkan alueella. Joukkue on moninkertainen Tšekkoslovakian liigan mestari, mutta nykyään se pelaa Tšekin toiseksi korkeimmalla sarjatasolla.

Lähteet
-------

* Beránek, Podobský, ym.: *Kniha o Praze 6*. MILPO, 2004. ISBN 80-86098-35-4. (tšekiksi)

### Viitteet

1. ↑  Czech Statistical Office, View and modify data on Wikidata. Tieto on haettu Wikidatasta.
2. ↑  Výsledky sčítání 2021 - otevřená data Český statistický úřad. Viitattu 14.11.2023. (tšekiksi)
3. 1 2 3 4 5  Beránek, s. 16-18
4. 1 2  Creighton, David: Prague Districts: Dejvice - part I. *Expats.cz*.  27.6.2011. Viitattu 18.11.2023. (englanniksi)
5. ↑  Dejvice *Mapy.cz*. Viitattu 10.11.2023. (tšekiksi)
6. ↑  Praha-Dejvice České dráhy. Viitattu 14.11.2023. (tšekiksi)
7. ↑  Beránek, s.68-72
8. ↑  University of Chemistry and Technology Prague University of Chemistry and Technology Prague. Viitattu 14.11.2023. (englanniksi)
9. ↑  Historie klubu Dukla Praha. Viitattu 14.11.2023. (tšekiksi)

Aiheesta muualla
----------------

* Kuvia tai muita tiedostoja aiheesta **Dejvice** Wikimedia Commonsissa